Oorskot van jong man gevind - Accidents - Erongo
Thursday, June 27th, 2019 13:38:12
Oorskot van jong man gevind
16 March 2017 | Accidents
Drie reserviste wat aan die soektog na die drenkeling deelgneem het. Hulle is van links Roy van der Merwe, Marco Pfeiffer en Alexander Steyn. Foto verskaf
Lionel Tjipundi (19) wat deur stormwater meegesleur is.
Soekgeselskappe van Omaruru se volharding op die rivieroewers het uiteindelik 'n mate van berusting gebring toe die lyk van die 19-jarige Lionel Tjipundi Maandagoggend 35 km wes van die dorp gevind is. Lionel was 'n graad 12-leerder van die Sekondêre Skool SI Gobs en is die aand van 3 Maart vermis nadat hy deur vloedwater meegesleur is. Die treurspel het in die rigting van die Ozondjebuurt van Omaruru afgespeel.
Lionel en 'n vriendin, Jenifer Kandukirao, was op pad terug koshuis toe toe die dood toegeslaan het. 'n Weergawe van naasbestaandes is dat die meisie haar lewe te danke het aan 'n boomtak waaraan sy in die stroom vasgeklou het totdat sy die oewer kon bereik.
'n Geselskap onder leiding van die polisie het reeds op Saterdag 4 Maart met die soektog begin. Sterk ondersteuning is deur reserviste, lede van Omaruru se distrikwag en inwoners in die soektog gegee. Die soektog het die oewerlandskap wes van Omaruru gefynkam en Maandag is op die oorskot van die jong man afgekom.